DA Den Europæiske Unions Tidende L 190/18

KOMMISSIONENS BESLUTNING

af 21. marts 2007

om Tysklands støtte til fordel for Bavaria Film GmbH — C 51/03 (ex NN 57/03)

(meddelt under nummer K(2007) 1170)

(Kun den tyske udgave er autentisk)

(EØS-relevant tekst)

(2007/515/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,

under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),

efter at have opfordret interesserede parter til at fremsætte deres bemærkninger og under hensyntagen hertil (1), og

ud fra følgende betragtninger:

1. BESKRIVELSE AF DEN OPRINDELIGE FORANSTALTNING

(1) Efter at have modtaget klager om påstået støtte til fordel for Bavaria Film GmbH (herefter »BAV«), indledte Kommissionen den 23. juli 2003 den formelle undersøgelsesprocedure. Tyskland fremsatte bemærkninger hertil den 20. oktober 2003. Der fremkom ikke bemærkninger fra konkurrenter og andre interesserede parter. Den 3. maj 2005 anmodede Kommissionen om oplysninger, som Tyskland fremsendte ved brev af 1. juli 2005. I tilslutning til et møde den 12. oktober 2005 forelagde Tyskland supplerende oplysninger den 9. november 2006 og den 21. november 2006.

2. BESKRIVELSE AF FORLØBET

2.1. Indledning

(2) I 1999 blev der på BAV's grund påbegyndt opførelse af et filmstudie efter de mest moderne principper (herefter »Studio«). BAV har sit hovedsæde her, den såkaldte Filmstadt Geiselgasteig i delstaten Bayern. BAV er et privatretligt filmproduktionsselskab (2).

2.2. Investoren — special-purpose-selskabet BFH

(3) Ovennævnte investering blev gennemført via Bayerische Filmhallen GmbH (herefter »BFH« ), et special-purpose-selskab, der var oprettet med dette mål for øje.

(4) BFH har en egenkapital på 50 000 EUR. 49 % ejes af LfA Förderbank Bayern (herefter »LfA«), 21 % i trust af privatpersonen Lothar Wedel (3), medens de resterende 30 % ejes af BAV. Den nominelle værdi af BAV's kapitalandel er derfor 15 000 EUR. LfA's og BAV's kapitalandele blev fastsat på grundlag af deres respektive bidrag til etableringen af BFH.

2.3. Finansieringsbetingelser

(5) Ud over kapitalindskuddet bevilgede LfA BFH et tilskud på 3,8 mio. EUR samt en mellemfinansieringskredit på 3,1 mio. EUR (4) (der senere blev omdannet til et tilskud). Det samlede beløb på 6,9 mio. EUR skulle anvendes til at finansiere totalomkostningerne ved bygningen af det nye studie.

(6) Ud over kapitalindskuddet på 15 000 EUR indrømmede BAV BFH gratis brugsret til grunden i 25 år. Efter udløbet af de 25 år skulle ejendomsretten til den nye BFH-bygning med tilhørende udstyr gratis overføres til BAV.

(7) BAV driver produktionsstedet for BFH. Ifølge »Geschäftsbesorgungsvertrag« (driftsaftalen) blev indtægterne af udlejningen af studiet i de tre første år fra oktober 1999 til oktober 2002 modregnet som følger: a) BAV garanterede BFH lejeindtægter på 300 000 DEM (153 000 EUR) om året. b) Lejeindtægter i en størrelsesorden på mellem 300 000 DEM (153 000 EUR) og 500 000 DEM (256 000 EUR) blev tilbageholdt af BAV til dækning af reparations-, vedligeholdelses-, forsikrings- og marketingsudgifter. c) Eventuelle indtægter over 500 000 DEM skulle fordeles mellem BAV og BFH (5). Tabel 1 viser de faktiske indtægter af udlejningen af det nye studie i de tre første år og fordelingen heraf: Tabel 1 Indtægter og betalinger 1999-2002 (EUR) fra oktober 1999 2000 2001 indtil september 2002 Lejeindtægter 61 000 333 000 250 000 174 000 Garanteret leje til BFH 38 000 153 000 153 000 115 000 Restbeløb, heraf: 23 000 180 000 97 000 59 000 — forud fastsat betaling til BAV 23 000 103 000 97 000 59 000 — overskud til fordeling mellem BAV og BFH 77 000 heraf: — 39 000 BFH — 38 000 BAV BFH, i alt 38 000 192 000 153 000 115 000 BAV, i alt 23 000 141 000 97 000 59 000 heraf direkte udgifter til reparation og vedligeholdelse, vand, el og varme, osv. (6) 7 000 53 000 66 000 52 000

(8) Driftsaftalen bestemmer, at indtægterne efter en treårig indkøringsfase, dvs. ved begyndelsen af fjerde år i oktober 2002, hidrørende fra udlejning af det nye studie efter fradrag af udgifter til reparation, vedligeholdelse, forsikring og marketing, skal fordeles mellem ejerne i forhold til deres andele i BFH (7). Tabel 2 viser de faktiske indtægter af leje af det nye studie fra 2002 til 2005 og fordelingen heraf: Tabel 2 Indtægter og betalinger 2002-2005 (EUR) efter oktober 2002 2003 2004 2005 Indtægter 31 000 252 000 258 000 181 000 Reparations- og vedligeholdelsesudgifter (reelle udgifter for BAV) 10 000 18 000 42 000 31 000 Sikkerhed: Forud fastsat beløb (BAV) 3 000 13 000 13 000 13 000 Marketing: Forud fastsat beløb (BAV) 12 000 48 000 48 000 48 000 Efter fradrag af omkostninger fordeles restbeløbet som følger: 70 % af de resterende indtægter (BFH) 4 000 121 000 109 000 62 000 30 % af de resterende indtægter (BAV) 2 000 52 000 46 000 27 000 BAV i alt 17 000 113 000 107 000 85 000

3. PROCEDURENS INDLEDNING

(9) Ved procedurens indledning var Kommissionen af den opfattelse, at de betingelser, hvortil de respektive parter havde investeret i BFH var af en sådan art, at LfA's investering udgjorde støtte efter EF-traktatens artikel 87, stk. 1. Den udtrykte tvivl med hensyn til, hvorvidt finansieringen var forenelig med fællesmarkedet. Kommissionen tvivlede især på, hvorvidt LfA's kapitalandel i BFH var i overensstemmelse med det markedsøkonomiske investorprincip, da BAV og LfA ikke havde investeret i BFH på samme vilkår. LfA havde i realiteten erhvervet en andel på 70 % af BfH's egenkapital til gengæld for en kontant investering på 6,9 mio. EUR samt en kontant betaling for BFH-andelene, medens BAV havde erhvervet en andel på 30 % til gengæld for 15 000 EUR plus 25 års gratis brugsret til grunden, hvis værdi forsigtigt blev anslået til ca. 3 mio. EUR.

(10) I sin beslutning om procedurens indledning hævdede Kommissionen, at LfA er en offentlig bank, og at den investering, som banken havde finansieret ved hjælp af statslige midler til fordel for BAV, muligvis ikke var forenelig med fællesmarkedet.

4. TYSKLANDS HOLDNING

(11) Tyskland var hovedsagelig af den opfattelse, at der ikke er tale om statsstøtte, fordi det drejer sig om en infrastrukturinvestering, som ikke er til gavn for nogen bestemt virksomhed. Hvis der skulle være tale om støtte, ville en sådan støtte efter tysk opfattelse være omfattet af den såkaldte kulturelle undtagelsesbestemmelse i EF-traktatens artikel 87, stk. 3, litra d).

(12) Studiet udlejes til filmproduktion. Ved udlejning af studiet gælder der ifølge Tyskland de samme betingelser for alle lejere, altså også for BAV og BAV's datterselskaber. Det blev også fastsat i driftsaftalen, som regulerer den måde, hvorpå BAV administrerer komplekset og driver studiet. Ifølge denne aftale har BAV derfor ikke nogen fortrinsstilling.

(13) Tyskland fremlagde en oversigt over de film, der er produceret i studiet. Det fremgår heraf, at over to tredjedele af disse film produceres af virksomheder, som ikke har nogen forbindelse til BAV (8).

(14) Som dokumentation for, at hverken BAV eller andre brugere af produktionsstudiet har opnået nogen fortrinsstilling, forelagde Tyskland i 2005 en prisliste over udlejningspriser for 25 filmstudier (der i størrelse varierede fra 748 m2 til 4 225 m2), som bl.a. var beliggende i Tyskland, Tjekkiet, Slovakiet, Bulgarien, Det Forenede Kongerige og Italien. Udlejningspriserne lå mellem 0,27 EUR/m2 (Italien) og 4,34 EUR/m2 (Det Forenede Kongerige). I 2005 var udlejningsprisen for det nye BFH-studie på 3 060 m2 1,02 EUR/m2. Alle brugere, inkl. BAV, skulle betale denne pris.

5. UDVIKLINGEN UNDER PROCEDUREN

(15) For at rydde enhver tvivl om støtte af vejen og gøre proceduren mere gennemsigtig foreslog Tyskland følgende ændring efter procedurens indledning (herefter »en ny approach«): a) LfA bliver eneejer af BFH. LfA overtager BAV's kapitalandele på 30 % til den nominelle værdi på i alt 15 000 EUR. Der henvises til, at det i BFH's stiftelsesoverenskomst var fastsat, at kapitalandelene sælges til de øvrige aktionærer til den nominelle (oprindelige) værdi. LfA erhverver også de resterende 21 % (9). b) BAV giver afkald på sin overskudsandel på 30 % svarende til selskabets oprindelige kapitalandel og er nu kun ansvarlig for driften af det nye studie. BAV opkræver hvert år de faktiske driftsomkostninger af BFH. Disse blev for 2006 anslået til 106 405 EUR og vil blive revideret af en uafhængig sagkyndig. Tabel 3 Driftsomkostninger for 2006 (EUR) Kategori Beskrivelse Omkostninger i 2006 Udgifter vedrørende grund og bygninger: rengøring, snerydning, grønne arealer, vedligeholdelses- og reparationsarbejder, affaldsbortskaffelse osv. Beregningsgrundlaget er en grund- og bygningsandel på 6 %. Sammenligningstilbud var i samme størrelsesorden. 21 539,29 Kommercielle transaktioner, f.eks. fakturering, kontraktudarbejdelse 2 timer om ugen a 40 EUR 4 160 Ejendomsadministration 1 time om ugen a 40 EUR 2 080 Brand- og vagtmandskab, alarmsystem, kontrol med brandslukningsinstallationer BAV er retligt forpligtet til at etablere sit eget brandvæsen. Omkostningerne hertil andrager i alt 1 mio. EUR om året. 50 906,13 Marketing, salg, tjenesteydelser, herunder sekretariat, kundeerhvervelse, marketing, budgetberegning, projektforvaltning, produktionskontrol osv. Afdelingens samlede omkostninger: 175 000 EUR Sekretariat: 200 EUR pr. måned. Salgskoordination: 100 EUR pr. måned. Marketingkoordination: 100 EUR pr. måned. Marketingaktiviteter: 400 EUR pr. måned. Kundepleje: 200 EUR pr. måned. Erhvervelse af nye kunder i Tyskland: 200 EUR pr. måned. Erhvervelse af nye internationale kunder: 100 EUR pr. måned. Budgetberegning: 100 EUR pr. måned. Produktionskontrol 200 EUR pr. måned. Projektadministration: 150 EUR pr. måned. Kundeklager: 200 EUR pr. måned. Konkurrentanalyser: 100 EUR pr. måned. 25 800 Presse: pressemeddelelser, presseklip; intra- og internet osv. 2 timer pr. uge a 40 EUR 960 Bogholderi 2 timer pr. uge a 40 EUR 960 106 405,42 c) BFH forpligter sig til at betale et vederlag svarende til markedsprisen for brug af produktionsanlægget. Dette vederlag andrager ifølge markedspraksis 5 % af produktionsanlæggets værdi, som af en uafhængig ekspert blev vurderet til 3 670 000 EUR i januar 2006. Lejen blev derfor fastsat til 183 500 EUR om året plus moms. Den knyttes til forbrugerprisindekset. BFH betaler imidlertid ikke en månedlig leje. Lejebetalingen udsættes. Beløbet forrentes med basisrenten med tillæg af 4 %. d) I 2024 bliver markedsværdien af det nye studie vurderet af en uafhængig sagkyndig. For overtagelsen af det nye studies aktiver skal BAV betale BFH en pris svarende til markedsprisen, idet det samlede beløb for ubetalt leje med tillæg af renter fradrages. Hvis værdien af studiet overstiger de akkumulerede lejebetalinger, skal BAV betale BFH (LfA) differencen.

6. VURDERING

(16) Den foranstaltning, der oprindelig skulle undersøges, vedrørte LfA's investering på 6,9 mio. EUR i det nye studie og bankens kapitalandel i BFH.

(17) Som anført i beslutningen om procedurens indledning kunne transaktionen indebære statsstøtte efter EF-traktatens artikel 87, stk. 1, til fordel for BAV. Det skyldes følgende forhold: a) LfA er en offentlig bank, hvis handlinger og beslutninger kan ligestilles med delstatens (Freistaat Bayern), og der er derfor anvendt statslige midler. b) LfA's investering kunne indebære en økonomisk fordel for BAV, nemlig i form af mulig overkompensation for administrationsomkostninger, fordele ved erhvervelse af BFH-andele til uberettigede favorable betingelser sammenholdt med LfA's betingelser, den betingelsesløse overtagelse af studiet efter 25 år og endelig den fordelagtige adgang til studiet og den favorable brug af dette, som BAV muligvis ikke ville kunne opnå under markedsvilkår. c) Da fordelen udelukkende blev indrømmet BAV og ikke BAV's konkurrenter, vil LfA's investering kunne fordreje konkurrencen. d) Da BAV konkurrerer med andre virksomheder på internationale markeder, kan driften af det nye studie endelig også have virkninger på samhandelen mellem medlemsstaterne.

6.1. Forekomst af støtte — Følgerne af den nye approach

6.1.1. I fremtiden

(18) Tyskland har forberedt alle de ændringer, der er nødvendige for at anvende den nye approach, har fjernet alle mulige tidligere og fremtidige støtteelementer og har forpligtet sig til at anvende denne approach, så snart Kommissionens beslutning foreligger.

(19) LfA køber BAV's andel på 30 % i BFH til en pris på 15 000 EUR. Denne pris var fastsat i BFH's stiftelsesoverenskomst og svarer nøjagtig til den pris, som Bavaria oprindelig betalte for sine andele. BAV opnår ikke nogen fordel ved salget af sine andele i BFH, som kan vurderes som støtte. LfA ejer 100 % af andelene og modtager derfor 100 % af BFH's indtjening.

(20) I fremtiden vil BAV hvert år sende BFH faktura over »de faktiske omkostninger« i forbindelse med administrationen af det nye studie. Ifølge de oplysninger, Tyskland fremlagde i november 2006, androg de årlige omkostninger i 2006 106 405 EUR. De faktisk afholdte omkostninger beregnes og opkræves hvert år, og omkostningerne revideres af en uafhængig sagkyndig. Det sikres, at BAV kun får betaling for faktisk udførte tjenester, så at der ikke bliver tale om overkompensation. Derfor får BAV ikke nogen fordele i form af for høje kompensationsbetalinger i forbindelse med administrationen, som vil kunne betragtes som støtte.

(21) Indtil 2024 betaler BFH BAV leje for grunden, der svarer til den gældende pris på markedet. Denne andrager 5 % af den af en uafhængig sagkyndig vurderede grundværdi (10). Den kan for så vidt betragtes som markedsprisen, da den sikrer BAV et rimeligt afkast af sin ejendom. BAV betaler imidlertid ikke lejen kontant hver måned, men kan akkumulere den ubetalte leje som gæld med tillæg af renter (11). Det sikres, at BAV kun får betaling for brugen af anlægget, således at en eventuel overkompensation udelukkes.

(22) I 2024, efter 25 års forløb, vurderes markedsværdien af det nye studie af en uafhængig sagkyndig. BAV kan købe det nye studie af BFH til den pris og eventuelt modregne denne med de akkumulerede ubetalte lejebeløb med tillæg af renter. Hvis bygningens markedsværdi i 2024 overstiger fordringen på BAV, udligner BAV differencen. Det kan derfor udelukkes, at BAV opnår nogen fordel ved erhvervelsen af studiet (12). Det konkluderes derfor, at den nye approach giver sikkerhed for, at BAV ikke i fremtiden opnår nogen fordel efter EF-traktatens artikel 87, stk. 1, af driften af det nye studie, og at der derfor ikke er tale om en mulig fremtidig statsstøtte til fordel for BAV. BAV giver afkald på sin andel på 30 % og fakturerer BFH de faktiske udgifter til administration af det nye studie og leje af bygningerne. Efter 25 års forløb skal BAV desuden betale en pris for overtagelsen af studiet svarende til markedsprisen. Det var oprindelig planen, at ejendomsretten til den nye BFH-bygning med tilhørende udstyr skulle overgå vederlagsfrit til BAV efter 25 års forløb.

6.1.2. Foranstaltningens hidtidige virkninger — inden anvendelse af den nye approach

(23) Tabel 1 og 2 indeholder oplysninger om de betalinger, som BAV har modtaget fra 1999 til 2005. Disse betalinger kan inddeles i to kategorier: kompensation for administration af studiet og BAV's aftalte andel af indtægterne. De kan sammenfattes som følger: Tabel 4 Betalinger til BAV — Kompensation og overskud (EUR) fra oktober 1999 2000 2001 2002 2003 2004 2005 A. indtægter, i alt 61 000 333 000 250 000 205 000 252 000 258 000 181 000 B. Garanterede betalinger til BFH 38 000 153 000 153 000 115 000 C. Driftsudgifter (betalt til BAV) 23 000 103 000 97 000 84 000 79 000 103 000 92 000 D. Vedligeholdelse, vand, el, varme osv. 7 000 53 000 66 000 62 000 18 000 42 000 31 000 E. Sikkerhed, marketing, overhead og administration 16 000 50 000 31 000 22 000 61 000 61 000 61 000 F= A-B-C. Indtjening 0 77 000 0 6 000 173 000 155 000 89 000 G. BFH's indtjening 39 000 4 200 121 100 108 500 62 300 H. BAV's indtjening 38 000 1 800 51 900 46 500 26 700 Betalinger til BAV i alt: I = C + H 23 000 141 000 97 000 85 800 130 900 149 500 118 700

(24) De betalinger, som BAV har modtaget for driften af produktionsstedet (se linje C henholdsvis de detaljerede oplysninger i linje D og E i tabel 4) afspejler til dels de faktiske udgifter og til dels de forud fastsatte beløb i driftsaftalen. Disse betalinger ligger i »rekordårene« 2002 og 2004, da betalingerne til BAV androg 103 000 EUR, klart under de detaljerede omkostningsprojektioner, der viste et beløb på over 106 405 EUR for 2006 (se tabel 3) og har ikke indbragt BAV nogen uberettiget fordel.

(25) BAV's overskudsandel var tænkt som udligning for den gratis brugsret. Disse betalinger ligger under markedsprisen for leje af anlægget, der i øjeblikket beløber sig til 183 500 EUR om året (se betragtning 15).

(26) Det fremgår af tabel 4, at selv ved en sammenlægning af BAV's samlede indtægter (hidrørende fra administration og overskud, se linje I) ligger summen af alle de betalinger, som BAV har opnået i perioden 1999 til 2005 alt i alt under den skønnede markedsværdi for brug af anlægget (der i øjeblikket andrager 183 500 EUR om året). Det var forudset i den oprindelige plan, ifølge hvilken ejendomsretten til den nye BFH-bygning med tilhørende udstyr efter 25 års forløb gratis skulle overgå til BAV, hvilket ville have medført en »supplerende« fordel for BAV. Ifølge den nye approach skal BAV imidlertid overtage studiet til markedsprisen. Det resulterer i, at BAV ikke har opnået en fordel efter EF-traktatens artikel 87, stk. 1, i årene 1999 til 2005.

(27) Det kan derfor fastslås, at BAV ikke har opnået nogen statsstøtte i forbindelse med den hidtidige drift af studiet.

6.2. Eventuel støtte i forbindelse med brug af studiet

(28) Ud over den mulige overkompensation af BAV i forbindelse med driften af studiet (se tabel 4 ovenfor) kunne BAV have opnået præferencebehandling i forbindelse med brugen af studiet.

(29) Ifølge de tyske oplysninger blev de fleste film produceret af virksomheder, der ikke har nogen forbindelse med BAV (13). Tyskland bekræftede, at BAV ikke har haft nogen fortrinsstilling i forbindelse med adgang til studiet. Endvidere kunne alle filmproducenter benytte studiet på samme betingelser og til samme pris som BAV, hvilket fortsat er tilfældet. Kommissionen fik sikkerhed for, at BAV behandles akkurat på samme måde som alle konkurrenter, og ikke har eller har haft nogen fortrinsstilling, således at selskabet ikke har haft og ikke vil få nogen fordel efter EF-traktatens artikel 87, stk. 1, ved brugen af det nye studio.

6.3. Den nye approachs forenelighed med markedsinvestorprincip

(30) Med hensyn til det markedsøkonomiske investorprincip, som der henvises til i beslutningen om procedurens indledning, skal det anføres, at det handler om, at LfA og BAV ikke investerede i BFH på samme vilkår, og at det blev betragtet som støtte til fordel for BAV. Dette problem løses i forbindelse med den nye approach, idet LfA bliver eneejer af BFH. Ifølge den nye approach vil BFH's indtægter hidrørende fra udlejning af studiet til markedsprisen fuldstændig tilfalde LfA i lighed med al udbytte fra BFH. Endelig vil LfA i 2024 opnå markedsprisen ved salg af studiet. Derfor må man ved første øjekast gå ud fra, at LfA's investering i BFH er i overensstemmelse med det markedsøkonomiske investorprincip.

7. KONKLUSION

(31) På baggrund af det ovenfor anførte konstaterer Kommissionen, at den omhandlede foranstaltning ikke indebærer nogen fordel for BAV efter den nye approach og derfor ikke indebærer statsstøtte efter EF-traktatens artikel 87, stk. 1, til fordel for BAV —

VEDTAGET FØLGENDE BESLUTNING:

Artikel 1

LfA Förderbank Bayerns investering i Bayerische Filmhallen GmbH udgør i den af Tyskland meddelte ændrede form ikke statsstøtte efter EF-traktatens artikel 87, stk. 1, til fordel for Bavaria Film GmbH.

Artikel 2

Denne beslutning er rettet til Forbundsrepublikken Tyskland.

Udfærdiget i Bruxelles, den 21. marts 2007. På Kommissionens vegne Neelie KROES Medlem af Kommissionen

(1) EUT C 249 af 17.10.2003, s. 2.

(2) Bavaria Film, der blev oprettet i 1919 som traditionelt studie, har i dag over 30 datterselskaber og joint venture-selskaber i Tyskland, Østrig, Italien og Tjekkiet. Bavaria-gruppen er aktiv på verdensplan inden for alle sektorer i den audiovisuelle industri. Over 50 % af BAV's kapital ejes af de regionale offentligretlige tv-stationer.

(3) Oprindelig skulle LfA eje en andel på 70 %. Af juridiske grunde (overskridelse af loftet for et enkelt stort lån ifølge banklovgivningen) blev en andel på 21 % overdraget til advokat Lothar Wedel.

(4) I modsætning til hvad der er konstateret i beslutningen om procedurens indledning, blev de 3,1 mio. EUR kun til dels omdannet til et tilskud. Som følge af Kommissionens beslutning om at indlede proceduren blev sidste lånetranche på 1,345 mio. EUR ikke omdannet til et tilskud, men lånet, inkl. renter, blev forlænget.

(5) Fordelingen af restbeløbet svarer ikke til de faktiske andele på 30 % og 70 %, men er en erkendelse af, at værdien af BAV's infrastrukturtjenester og aktiviteter (inkl. gratis udnyttelse af grunden) langt overstiger den andel, som selskabet modtager i form af kompensation for lejeindtægterne (højst 103 000 EUR).

(6) Endvidere er ikke medtaget indirekte omkostninger til administration, f.eks. sikkerheds- og fællesomkostninger (marketing, kundeerhvervelse osv.).

(7) Ifølge aftalen skulle modregningen justeres efter tre år, fordi de tre første år blev betragtet som indkøringsfase for at stabilisere driften.

(8) Af de 14 film, der blev produceret i studiet mellem 1999 og 2005, blev to produceret af BAV og to andre af Odeon Film AG henholdsvis Odeon Pictures GmbH. På det tidspunkt, hvor disse film blev produceret (2000) havde BAV kapitalinteresser på 32,75 % til 38,4 % i Odeon Film AG, som igen ejede 100 % af Odeon Pictures.

(9) LfA overtager endvidere Lothar Wedels andele til den nominelle værdi på 10 500 EUR.

(10) Grundværdien vurderes til 3 670 000 EUR. Den årlige leje udgør 183 000 EUR, således at der garanteres et nominelt udbytte på 5 % svarende til markedsvilkårene.

(11) BAV beregner en rentesats svarende til markedsrenten. Denne beløber sig til basissatsen med tillæg af 4 %, hvilket tilsyneladende svarer til den sats, der forventes ved ydelse af en kredit til en virksomhed, der kan sammenlignes med BFH.

(12) Da brugerbetalingen udsættes, kan det efter tysk opfattelse udelukkes, at BFH går konkurs, og at BAV under konkursen vil kunne få fordel af, at studiet er placeret på selskabets grund.

(13) Se fodnote 7.